चंदौली. बोर्ड एग्जाम में नकल की सूचना पर यूपी के चंदौली में डीएम ने कई स्कूल का औचक निरीक्षण किया। इस दौरान जब वह सकलडीहा तहसील के भगवान गौतमबुद्ध शिक्षण संस्थान पहुंचे तो सब ठीक दिख रहा था। स्टूडेंट्स अपना-अपना पेपर दे रहे थे। डीएम ने अचानक स्टूडेंट्स की कॉपियां देखी तो वह चौंक गए। दो रूम के बच्चों की कॉपियों के उत्तर एक जैसे थे। उन्होंने तत्काल कार्रवाई करते हुए सेंटर डिबार करने का आदेश दे दिया। लगातार मिल रही थी नकल की सूचना...

- दरअसल, जिले में यूपी बोर्ड परीक्षाओं में नकल को रोकने के लिए डीएम कुमार प्रशांत ने अधिकारियों को कड़े निर्देश दे रखे हैं। इसके बावजूद उन्हें लगातार नकल की शिकायतें मिल रही थीं।

- इसी को देखते हुए डीएम ने 3 अप्रैल को सीडीओ के साथ इंटरमीडिएट की गणित की परीक्षा में छापेमारी की।

- सबसे पहले वह सकलडीहा इलाके के चंद्रावती मेमोरियल इंटर कालेज पहुंचे और फिर खंडवारी देवी इंटर कालेज और फिर मां लक्ष्मणगढ़ के चकेरी इंटर कालेज। इन परीक्षा केंद्रों पर परीक्षाएं ठीक तरह से चल रही थी।

- इसके बाद सकलडीहा तहसील के बथावर गांव स्थित भगवान गौतमबुद्ध शिक्षण संस्थान पहुंचे। यहां भी परीक्षा ठीक चल रही थी। अचानक डीएम ने स्टूडेंट्स की कॉपियां चेक की तो दो कमरे की उत्तर पुस्तिकाओं में पूरी तरह समानता मिली।

केंद्र व्यवस्थापक के खिलाफ मुकदमा, सेंटर डि‍बार

- ये देखते ही डीएम काफी नाराज हुए। उन्होंने तत्काल मौके पर कोतवाली पुलिस और जिला विद्यालय निरीक्षक को बुलाया और सभी कापियों को सील करने का आदेश दिया।

- इसके केंद्र व्यवस्थापक के खिलाफ मुकदमा और परीक्षा केंद्र को डिबार करने की कार्रवाई का भी आदेश दिया।